*Tämä artikkeli käsittelee Yhdysvaltain osavaltiota. Sanan muita merkityksiä täsmennyssivulla.*

**Missouri** on Yhdysvaltain osavaltio Keskilännessä. Osavaltiossa on asukkaita hieman yli 6 miljoonaa.

Maantiede
---------

Missouri-jokea Rocheportin kaupungissa.
Missourin naapurit ovat pohjoisessa Iowa, idässä Mississippijoen takana Illinois, Kentucky ja Tennessee, etelässä Arkansas ja lännessä Oklahoma ja Kansas sekä Missourijoen takana Nebraska.

Missourijoen pohjoispuolen tasangot ulottuvat Iowaan, Nebraskaan ja Kansasiin. Kukkulat ovat jälkiä jääkaudesta. Joen eteläpuolella levittäytyy Ozarkylänkö, joka ulottuu Arkansas'han ja Oklahomaan. Osavaltion eteläosan Ozarkvuoret ulottuvat myös Arkansas'han.

Kaakkoisosa osavaltiosta on Mississippin tulvahietaa, joka on myös hedelmällistä viljelymaata. Pelloissa kasvatetaan puuvillaa ja riisiä.

Vaikka Missouri on nykyään Keskilänttä, sitä pidettiin ennen etelävaltiona: Hannibalin kaupungissa kasvanut Mark Twain sanoi varttuneensa "Etelässä".

Vuoden kuumin kuukausi on heinäkuu, jolloin keskimääräinen ylin lämpötila Kansas Cityssä on noin 32,3 astetta. Keskimääräinen alin on pakkasen puolella joulukuusta helmikuuhun, kylmimmillään tammikuussa −5,3 astetta.

Historia
--------

Missourin halki virtaa kaksi suurta vesiväylää, Mississippi osavaltion itärajalla ja Missouri, joka kiemurtelee koko osavaltion poikki. Niitä pitkin kuljetettiin varusteita länteen eteneville uudisraivaajille, joten Missourin maataloustuotteilla oli hyvät markkinat ja joenvarsikaupungit kukoistivat. Myöhemmin rautatiet ovat osittain korvanneet jokiliikenteen, mutta edelleen Missouri on tärkeä liikenteen solmukohta.

Missourin alue ostettiin Yhdysvalloille Ranskalta vuonna 1803 osana suurta maakauppaa, ja siitä tuli osavaltio 1821. Sisällissodan aikana missourilaisista osa oli Unionin ja osa etelävaltioiden puolella.

Hallinto ja politiikka
----------------------

Osavaltion parlamenttitalo.
Missourin lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 34 jäsentä, alahuoneessa eli edustajainkokouksessa on 163 jäsentä. Alahuoneen jäsenet valitaan kahdeksi vuodeksi, senaattorit neljäksi vuodeksi kerrallaan.

Osavaltio on jaettu 115 piirikuntaan.

Missourilla oli 2000-luvulle asti maine vaa’ankieliosavaltiona, mutta sittemmin siitä on tullut luotettavan republikaaninen osavaltio. Demokraattien vahvuus osavaltiossa on keskittynyt lähinnä St. Louisiin ja Kansas Cityyn ja niiden ympäristöön.

Kuolemanrangaistus on käytössä Missourissa. Vuoden 1976 jälkeen osavaltio on teloittanut 91 vankia. Viimeisin teloitus suoritettiin lokakuussa 2021.

Talous
------

Missourin bruttokansantuote vuonna 2010 oli 244 miljardia dollaria. Se oli Yhdysvaltojen osavaltioista 22. tilalla.

Missourin maatalouden tärkeimmät tuotteet ovat soijapavut, nautakarja, maissi, siat ja meijerituotteet. Teollisuuden aloista tuottavimpia ovat kulkuneuvojen valmistus ja elintarvikkeiden jalostus. Kaivoksista saadaan lyijyä, kivihiiltä ja kalkkikiveä.

Missourin suurimmat työnantajat ovat kaksi sairaalaa ja kaksi yliopistoa. Niitä seuraavat ohjelmistoalan Cerner, sijoitusneuvontayhtiö Wells Fargo Advisors, lahjatavarayritys Corizon ja talousalan H&R Block.

Missourissa on kaikkiaan 32 lentoasemaa. Suurimmat niistä ovat Lambert-St. Louisin kansainvälinen lentoasema ja Kansas Cityn kansainvälinen lentoasema. Satamia on kymmenen, suurimmat niistä Boonvillessä, Kansas Cityssä ja St. Louisissa.

Väestö
------

Missourin asukasluku vuonna 2010 oli 5 988 927. Osavaltion pääkaupunki on Jefferson City. Suurin kaupunki on Kansas City (noin 451 000 asukasta vuonna 2008) ja suurin metropolialue St. Louis. Itse St. Louisin kaupungissa on 354 000 asukasta. Muita suuria kaupunkeja ovat Springfield (156 000), Independence (110 000) ja Columbia (100 000).

Missourin yliopistolla on kampukset Columbiassa, Kansas Cityssä, St. Louisissa ja Rollassa.

Kulttuuri
---------

Mark Twain on Missourin kirjallisuuden tunnetuin hahmo. T. S. Eliot kasvoi St. Louisissa, vaikka hän asui aikuisena Englannissa.

St. Louisissa on Eero Saarisen suunnittelema Gateway Arch.

Urheilu
-------

Vuoden 1904 olympialaiset järjestettiin Missourin St. Louisissa.

Osavaltiossa on useita ammattilaisjoukkueita: baseballissa Kansas City Royals ja St. Louis Cardinals, amerikkalaisessa jalkapallossa Kansas City Chiefs, jääkiekossa St. Louis Blues, jalkapallossa Sporting Kansas City ja tenniksessä Springfield Lasers.

Lähteet
-------

1. ↑  Annual Estimates of the Resident Population for the United States, Regions and States: April 1, 2010 to July 1, 2014 (CSV)  heinäkuu 2014. U.S. Census Bureau. Viitattu 29.1.2015. (englanniksi)
2. 1 2  Time and Date (englanniksi)
3. ↑  The Geography of Missouri from Netstate NState, LLC.. Viitattu 21.8.2009. (englanniksi)
4. ↑  Kansas City climatological information World Meteorological Organization. Viitattu 25.1.2014. (englanniksi)
5. ↑  Netstate: Missouri NState, LLC.. Viitattu 21.8.2009. (englanniksi)
6. ↑  Missouri State Legislature US Legal. Viitattu 20.12.2013. (englanniksi)
7. ↑  Missouri Counties - Populated Places in 115 Counties Home Town Locator. Viitattu 25.1.2014.
8. ↑  These are the reddest and bluest counties in Missouri, based on recent election results *FOX 2*.  2.11.2022. Viitattu 5.10.2023. (englanniksi)
9. ↑  Executions by State Viitattu 31.10.2021 (englanniksi)
10. ↑  Gross State Product Greyhill Advisors. Viitattu 21.12.2013. (englanniksi)
11. ↑  Missouri Economy Netstate. Viitattu 21.12.2013. (englanniksi)
12. ↑  largest employers Missouri (sponsored by the U. S. Department of Labor, Employment and Training Administration) *CareerOneStop*.  2013. Viitattu 1.3.2014. (englanniksi)
13. ↑  List of all airports in Missouri, USA Airport Authority. Viitattu 1.3.2014.
14. ↑  Major U.S. Airports Nations Online. Viitattu 1.3.2014. (englanniksi)
15. ↑  Missouri has 11 ports World Port Source. Viitattu 1.3.2014. (englanniksi)
16. ↑  2010 Demographic Profile U.S. Census Bureau. Viitattu 17.1.2012. (englanniksi)
17. ↑  Brinkhoff T: Citypopulation *citypopulation.de*. Viitattu 21.8.2009. (englanniksi)
18. 1 2 3  Missouri Encyclopeia Britannica. Viitattu 1.3.2014. (englanniksi)
19. ↑  St. Louis 1904 Olympic.org. Viitattu 25.1.2014. (englanniksi)

Aiheesta muualla
----------------

* Kuvia tai muita tiedostoja aiheesta **Missouri** Wikimedia Commonsissa

* Missourin hallinnon verkkosivut (Arkistoitu – Internet Archive)
* Missourin viralliset matkailusivut

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Yhdysvallat Yhdysvaltain hallinnolliset alueet |
| --- |
|  |
| Osavaltiot | 
* Alabama
* Alaska
* Arizona
* Arkansas
* Colorado
* Connecticut
* Delaware
* Etelä-Carolina
* Etelä-Dakota
* Florida
* Georgia
* Havaiji
* Idaho
* Illinois
* Indiana
* Iowa
* Kalifornia
* Kansas
* Kentucky
* Louisiana
* Länsi-Virginia
* Maine
* Maryland
* Massachusetts
* Michigan
* Minnesota
* Mississippi
* Missouri
* Montana
* Nebraska
* Nevada
* New Hampshire
* New Jersey
* New Mexico
* New York
* Ohio
* Oklahoma
* Oregon
* Pennsylvania
* Pohjois-Carolina
* Pohjois-Dakota
* Rhode Island
* Texas
* Tennessee
* Utah
* Vermont
* Virginia
* Washington
* Wisconsin
* Wyoming

 |  |
|  |
| Liittopiiri | 
* Washington (DC)

 |
|  |
| Saarialueet | 
* Amerikan Samoa
* Guam
* Pohjois-Mariaanit
* Puerto Rico
* Yhdysvaltain Neitsytsaaret

 |
|  |
| Erillisalueet | 
* *Bajo Nuevo ja Serranilla*
	+ kiistanalaisia
* Bakerinsaari
* Howlandinsaari
* Jarvis
* Johnstonin atolli
* Kingmanin riutta
* Midwaysaaret
* Navassa
* Palmyran atolli
* Wakensaari

 |
|  |
| 
* luettelo Yhdysvaltain osavaltioista ja territorioista
* intiaanireservaatti

 |

 |